Casas Grandes
Store norske leksikon,Historie,Arkeologi,Arkeologi i Amerika
Casas Grandes er et ruinkompleks i Mexico i staten Chihuahua, 200 kilometer sørvest for El Paso. Store adobeblokker utgjør byggematerialet. Den største bygningen er cirka 280 meter lang og 80 meter bred. Huset må ha inneholdt tallrike rom i 6–7 etasjer. I nærheten finnes mer enn 2000 kunstige forhøyninger og husruiner. Overalt støter man på overflatefunn av flerfarget keramikk og obsidianredskaper. Arkeologer mener å kunne påvise fem perioder, karakterisert ved ulike redskapstyper og keramiske stilarter. Den siste tok slutt omkring 1450, altså før spaniernes ankomst.
Bosettingen tok til på 1200-tallet, en god stund etter at den kompakte landsbyformen (pueblo) hadde satt sitt preg på det kulturområdet som har fått navnet Sørvesten. Det hevdes at grupper fra Salt River Valley (saladofolk) har innvandret til området, hvor de tilsynelatende har levd i sameksistens med så vel de tidligere Chihuahua-beboere som mimbres-folk, også innvandret fra nordlige trakter. Casas Grandes står oppført på UNESCOs verdensarvliste. Les mer i Store norske leksikon Casa Grande Mesoamerika pueblofolkene amerikanske urfolk Eksterne lenker UNESCOs beskrivelse av Casas Grandes